Karlmaður sem handtekinn var nýlega vegna stunguárásar í Kaupmannahöfn er ekki íslenskur , heldur hollenskur . Greint var frá því í íslenskum miðlum í gær að „ stór húðflúraður Íslendingur “ hefði verið handtekinn eftir að maður var stunginn í hálsinn á Strikinu . Fyrst var greint frá á Vísi . Í svari fjölmiðlafulltrúa lögreglunnar í Kaupmannahöfn til Vísis kemur fram að hinn grunaði sé Hollendingur , en ekki íslenskur . Lögreglan í Kaupmannahöfn greindi frá því á samfélagsmiðlum á fórnarlambið hafi ekki verið í lífshættu . „ Ég og vinur minn eltum árásarmanninn , stóran húðflúraðan íslenskan náunga , sem hafði stuttu áður legið og barist við annan mann á jörðinni , “ sögðu vitni í samtali við danska miðilinn Ekstrabladet , en þau höfðu þá elt manninn að Burger King við Ráðhústorgið og látið lögreglu vita . Maðurinn náðist þegar hann var við það að henda hnífnum í ruslatunnu við staðinn .